《连小瀛参军招同陈大园学博消夏出示所藏魏伯子蔡白采所画雪梅山水长卷及宋元以来各名家墨迹画册诗以赠之》
清代·郭仪霄

火云四射天宇红，祝融衙衙鞭赤龙。幽篁枯坐不敢出，折柬忽赤信天翁。

草堂热客无人过，袁安六月能高卧。朝来邀我作冻饮，入室耿耿寒芒射。

山人掷笔散琼屑，万岫皑皑生眼缬。玉龙偃蹇银虬乱，坐忘曦轮蒸暑热。

压屋顽云不肯消，粟肌斗觉寒萧骚。冷斋高挂太古雪，惟见梅花开寂寥。

饮君酒，读君画，三朝宝翰郁精奇，与子盘礴消长夏。

世上富儿爱水田，千金掠买何连连。画中山水人不要，往往剥蠹消云烟。

怪君爱画如爱酒，万壑千岩落君手。却防笑煞痴虎头，妙画登仙古来有。

卓鉴眉公辨赝讹，君家墨宝何其嘉。归来云壑满肺腑，眼前突兀青山多。

作者简介：郭仪霄，字羽可，永丰人。嘉庆己卯举人，官内阁中书。有《诵芬堂诗钞》。